b'\n_START_ARTICLE_\nAnto Liivat\n_START_SECTION_\nHaridus\n_START_PARAGRAPH_\nAnto Liivat on l\xc3\xb5petanud Tallinna 32. Keskkooli ja EBS-i avaliku halduse erialal, t\xc3\xa4iendanud ennast Georgetowni \xc3\xbclikoolis Washingtonis fondi "Louis DeJoy and Aldona Z. Wos Family Foundation" stipendiaadina v\xc3\xb5rdlevate majandus- ja poliitiliste s\xc3\xbcsteemide programmis ning Tartu \xc3\x9clikooli Euroopa Kolled\xc5\xbeis. Ta omab Andragoog III kutset ja omandab doktorikraadi Estonian Business Schooli juhtimisteaduse doktori\xc3\xb5ppes.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nAnto Liivat on Estonian Business Schooli (EBS) juhtimise \xc3\xb5ppetooli lektor ning t\xc3\xa4iendkoolitusettev\xc3\xb5tte Intelligentne Grupp koolituspartner. Ta juhib Kuku raadios populaarset majandussaadet "Buum" ja on alates 5. maist 2014 Ettev\xc3\xb5tluse Arendamise Sihtasutuse n\xc3\xb5ukogu liige._NEWLINE_Varem on ta t\xc3\xb6\xc3\xb6tanud EBS Juhtimiskoolituse Keskuses ja juhtinud Kuku Raadios jutusaadet "Skolion". Anto klientideks on olnud paljud ettev\xc3\xb5tted (AS Tallink Grupp, SEB Pank, Empower AS, Rimi Baltic Group AS), avaliku ja kolmanda sektori organisatsioonid. 2017/18 \xc3\xb5ppeaastal valiti ta tudengite tagasiside p\xc3\xb5hjal Estonian Business School\'i parimaks eriala\xc3\xb5ppej\xc3\xb5uks.\n_START_SECTION_\nPoliitiline tegevus\n_START_PARAGRAPH_\nAnto Liivat on Sotsiaaldemokraatliku Erakonna aseesimees, Tallinna linnavolikogu VIII koosseisu liige ja Sotsiaaldemokraatliku Erakonna fraktsiooni esimees ning linnavolikogu innovatsioonikomisjoni aseesimees, Sotsiaaldemokraatliku Erakonna programmi- ja p\xc3\xb5hikirjatoimkonna esimees (2010\xe2\x80\x932016), SDE Tallinna piirkonna aseesimees (alates 2016) ning oli N\xc3\xb5mme osakonna juht (2012\xe2\x80\x932016)._NEWLINE_Anto Liivat on Sotsiaaldemokraatliku Erakonna liige 2010. aastast._NEWLINE_Ta oli aastatel 2002\xe2\x80\x932010 Eestimaa Rahvaliidu liige. Liivat oli erakonna aseesimees ja kuulus juhatusse ning oli ka \xc3\xbchenduse Rahvaliidu Noored \xc3\xbcks asutajatest. _NEWLINE_Ta juhtis 2010. aasta kevadel Sotsiaaldemokraatliku Erakonna ja Rahvaliidu \xc3\xbchinemisprotsessi._NEWLINE_Anto Liivat oli 2009. aastal Euroopa Parlamendi valimistel Rahvaliidu valimisnimekirja esinumber, olles esinumbritest noorim. Ta viis Eesti erakondade ajaloos l\xc3\xa4bi esimese valimisplatvormi avatud koostamise, mille raames oli iga\xc3\xbchel v\xc3\xb5imalus erakonna veebilehel esitada oma seisukohti oluliste eluvaldkondade kohta.\n_START_SECTION_\n\xc3\x9chiskondlik tegevus\n_START_PARAGRAPH_\nAnto Liivat on \xc3\xbcks 3x3 korvpalli ehk t\xc3\xa4navakorvpalli Eesti meistriv\xc3\xb5istluste idee autoreid ja eestvedajaid, Junior Chamber International Business Tallinna ja Eesti \xc3\x9cli\xc3\xb5pilaskondade Liidu vilistlaskogu liige._NEWLINE_Juba keskkoolis t\xc3\xa4rkas Anto Liivatil huvi juhtimise ja \xc3\xb5pilasesinduste liikumise vastu. Tema initsiatiivil toimus Tallinna 32. Keskkoolis mitmeid \xc3\xbcritusi ja \xc3\xb5pilastele loodi v\xc3\xb5imalusi \xc3\xb5ppet\xc3\xb6\xc3\xb6v\xc3\xa4liseks arendavaks tegevuseks. _NEWLINE_Aastail 2000\xe2\x80\x932001 Eesti \xc3\x95pilasesinduste Liidu juhatuse esimees. Tema eestvedamisel kasvas \xc3\xb5pilas\xc3\xbchendus enam kui 200 liikmeskooliga \xc3\xb5pilaste eestkosteorganisatsiooniks._NEWLINE_Aastail 2002\xe2\x80\x932004 juhtis ta EBSi \xc3\xbcli\xc3\xb5pilasesindust ning osales Eesti \xc3\x9cli\xc3\xb5pilaskondade Liidu volikogu ja j\xc3\xa4relevalvetoimkonna t\xc3\xb6\xc3\xb6s. Aastail 2007\xe2\x80\x932008 kuulus ta \xc3\xbcli\xc3\xb5pilaskondade liidu arengukomisjoni.'